Digby U – Page 3
Wat kan ons by 'n by leer?
Op die oomblik verhelder die aalwyne ons andersins vaal winter so skouspelagtig met hul vurige kleure!
Wanneer mens lank genoeg naby hulle gaan stilstaan, sien mens die beweging raak: die bye. . .
Met oop oë, hart en ore het ek gewonder wat hierdie by my kan leer?
Die volgende gebed het gevorm:
Here, ek wil ook soos hierdie by wees: om nektar selfs in die koue, vaal en harde wintertye te bly soek en dit wat ek vind, in te drink en ook diep binne my te bêre om dit later gewilliglik saam te gaan poel, alles ter wille van 'n groter doel. So mag elkeen van ons ons klein deeltjie bydra om in 'n bitter wêreld soetigheid te help bring; want wie van ons smag tog nie diep binne ons na 'n land van melk en heuning nie?
Die st(ewig)ste greep
Die laaste herfsblare van die boom buite my studeerkamervenster is stadigaan besig om hul greep op die boom te verloor. . .
Dis 'n seisoen van verlies, een van laat gaan. . .
Maar die lig wat daarop val, getuig van ons Here se teenwoordigheid ook hier. . .
Here, in die lig van u teenwoordigheid is ons áltyd stewig in u ewige greep, maak nie saak waar en waarin ons onsself bevind nie.
Johannes 10:28 Ek gee hulle die ewige lewe, en hulle sal in alle ewigheid nooit verlore gaan nie. Niemand sal hulle uit my hand ruk nie.
Ons was vir 'n ruk in die Drakensberge gewees en toe ons aan die einde van ons vakansie in die motor wag dat die veiligheidshek van die oord agter ons toegaan, begroet hierdie toneel ons aan die oorkant van die pad:
Help ons, Here, dat wanneer daar soms deure of hekke agter ons toegaan, ons nie onsself blind daarteen sal staar nie, maar sal bly voortreis om u alomteenwoordige lig op nuwe en verrassende maniere te beleef. . . Maak asseblief ons oë wawyd daarvoor oop.
U kleed wat met lig omhul is, wag ons om elke hoek en draai in en rus sag op ons. . . So maak U ons lewensreis een wat lig en vol lig is.
Die As van Lydingstyd
Lukas 9:23-26 Toe het Hy vir almal gesê: "As iemand agter My aan wil kom, moet hy homself verloën, elke dag sy kruis opneem en My volg, want elkeen wat sy lewe wil behou, sal dit verloor, maar elkeen wat sy lewe om my ontwil verloor, sal dit behou. "Wat help dit 'n mens as hy die hele wêreld as wins verkry, maar homself verloor of te gronde gaan?
Die afgelope Woensdag het ons Aswoensdag gevier. Sommige van ons mag dalk 'n askruis ontvang het.
Die askruis het my ten diepste laat besef dat dit die kruisas is waarom alles draai!
Dis wanneer ons lewens om Hom draai en ons al meer en meer meegee aan sy werking binne ons, dat ons Lydingstydreis nie net swaar is nie, maar ook een van groot vreugde. Wie weet, dalk mag ons nou al Paassondag se vreugdesklokke in die verte hoor lui wat vir ons die moed en hoop sal gee om voort te bly stap op hierdie pad. . .